recursal/SuperWikiNEXT-32B huggingface dataset:
**2,4,6-மும்மெத்திலனிலின்** *( 2,4,6-Trimethylaniline)* C9H13N என்ற வேதி வாய்ப்பாடு கொண்ட ஒரு கரிம வேதியியல் சேர்மமாகும். அரோமாட்டிக் அமீனான இச்சேர்மம் சாயங்கள் தயாரிப்பிற்கு ஒரு முன்னோடியாக இருப்பதால் வர்த்தக முக்கியத்துவம் பெற்றுள்ளது. மெசிட்டைலின் சேர்மத்தை தெரிவுசெய்த ஒற்றை நைட்ரோ ஏற்றம் செய்து 2,4,6-மும்மெத்திலனிலின் தயாரிக்கப்படுகிறது. மெத்தில் தொகுதிகளை ஆக்சிசனேற்றம் அடையவிடாமல் தவிர்த்து, வினையில் விளையும் நைட்ரோ சேர்மத்தை ஒடுக்கம் செய்தால் இந்த அனிலினைப் பெறலாம்

அணைவுச்சேர்ம வேதியியல்
----------------------

பல்வேறு வகையான பருமனான ஈதல் தொகுதிகளுக்கு கட்டுறுப்பாக 2,4,6-மும்மெத்திலனிலின் பயன்படுகிறது. கிளையாக்சாலுடன் 2,4,6-மும்மெத்திலனிலின் சேர்த்து ஆவிசுருக்க வினைக்கு உட்படுத்தினால் 1,2-ஈரிமின் ஈதல் தொகுதிகள் உருவாகின்றன. கிளையாக்சால் மற்றும் 2,4,6-மும்மெத்திலனிலின் சேர்மங்களின் ஆவிசுருக்க வினையில் மஞ்சள் நிரத்திண்மமாகத் தோன்றும் கிளையாக்சால்-பிசு(மெசிட்டைலிமின்) சேர்மத்தை ஒரு உதாரணமாகக் கூறலாம். கரிம ஈதல் தொகுதிகள் உள்ளிட்ட பரவலாக அறியப்பட்ட பல்லினவளைய கார்பீன் ஈதல் தொகுதிகளுக்கு முன்னோடியாக இந்த ஈரிமின்கள் பயன்படுகின்றன. இரண்டாம் தலைமுறை கிரப்சு வினையூக்கிகளில் காணப்படும் என் – பல்லினவளைய கார்பீன்கள் இச்சேர்மத்திலிருந்து தயாரிக்கப்படுகின்றன

பதிலீடு செய்யப்பட்ட ஒரு 1,2-ஈரிமின் ஈதல் தொகுதி மற்றும் நல்லியல் உலோக கலப்புத் தொகுதி
1,3-இருகீட்டோனுடன் சேர்த்து ஆவிசுருக்க வினைக்கு உட்படுத்தினால் எதிரயனி இருகவர் வகையிலான ஈதல் தொகுதி கிடைக்கிறது.

மேற்கோள்கள்
-----------

1. ↑  Gerald Booth "Nitro Compounds, Aromatic" in "Ullmann's Encyclopedia of Industrial Chemistry" 2007; Wiley-VCH, Weinheim. எஆசு:10.1002/14356007.a17\_411
2. ↑  Elon A. Ison, Ana Ison "Synthesis of Well-Defined Copper N-Heterocyclic Carbene Complexes and Their Use as Catalysts for a "Click Reaction": A Multistep Experiment That Emphasizes the Role of Catalysis in Green Chemistry" J. Chem. Educ. 2012, volume 89, pp 1575–1577. எஆசு:10.1021/ed300243s
3. ↑  Scholl, M.; Ding, S.; Lee, C. W.; Grubbs, R. H. (1999). "Synthesis and Activity of a New Generation of Ruthenium-Based Olefin Metathesis Catalysts Coordinated with 1,3-Dimesityl-4,5-dihydroimidazol-2-ylidene Ligands". *Organic Letters* **1** (6): 953–956. doi:10.1021/ol990909q.
**கிடாத்தலைமேடு துர்காபுரீசுவரர் கோயில்** தஞ்சாவூர் மாவட்டத்தில் உள்ள சிவன் கோயிலாகும்.

அமைவிடம்
--------

இக்கோயில் தஞ்சாவூர் மாவட்டத்தில் கிடாத்தலைமேடு என்னுமிடத்தில் அமைந்துள்ளது. கிடாத்தலையோடு கூடிய அசுரன் தேவர்களைக் கொடுமைப்படுத்தியபோது அவர்கள் வந்து அபயம் அடையவே அம்பாள் அவனுடைய தலையை வெட்டினாள். அந்தத் தலை விழுந்த இடம் கிடாத்தலைமேடு என்றழைக்கப்படுகிறது.

இறைவன், இறைவி
-------------

இக்கோயிலின் மூலவராக துர்காபுரீசுவரர் உள்ளார். இறைவி காமுகாம்பாள் எனப்படுகிறார். அம்பாள் கடாத்தலைவனைக் கொன்ற பாவம் தீர இங்கு வந்து இறைவனை வழிபட்டாள். அவள் வழிபட்ட லிங்கமே துர்காபுரீசுவரர் என்றானது.

அமைப்பு
-------

இக்கோயிலில் வேலைப்பாட்டுடன்கூடிய நந்தி, பைரவர், சூரியன், நாகர், மாரியம்மன், சாமுண்டீசுவரி, துர்க்கை ஆகியோரின் சன்னதிகள் உள்ளன.
துர்க்கை வடக்கு நோக்கிய நிலையில் கிடாத்தலையின்மீது நின்ற நிலையில் உள்ளார். கைகளில் சக்கரம், பாணம், வில், கத்தி, கேடயம் போன்றவ்ற்றைக் கொண்டுள்ளார். சக்ர பூர்ண மகாமேருவும் அமைக்கப்பட்டுள்ளது. துர்க்கையம்மன் சன்னதிக்கு எதிராக 20 அடி உயரத்தில் உள்ள சூலத்தினை சாமுண்டீசுவரியாக வழிபடுகின்றனர்.

திருவிழாக்கள்
-------------

பிரதோஷம், சிவராத்திரி, நவராத்திரி, பௌர்ணமி போன்ற விழாக்கள் இங்கு சிறப்பாகக் கொண்டாடப்படுகின்றன.

மேற்கோள்கள்
-----------

1. 1 2 3 4   அருள்மிகு உமாபதீஸ்வரர் திருக்கோயில், தினமலர் கோயில்கள்
அரப்பள்ளி
**திருவிதாங்கோடு அரப்பள்ளி** (Thiruvithamcode Arappally) என்றழைக்கப்படும் **புனித மேரி பாரம்பரிய ஆலயமானது** இயேசுவின் பன்னிரண்டு சீடர்களில் ஒருவரான புனித தோமையாரால் கி.பி. 63 ம் ஆண்டில் கட்டப்பட்டதாகும். இது தமிழகத்தின் முதல் கிறித்தவ தேவாலயமாகும். உலகில் அழிவுறாத நிலையில் இருக்கும் பழமையான கிறித்தவ தேவாலயமாக கருதப்படுகிறது.  
 
இவ் ஆலயம் கன்னியாகுமரி மாவட்டத்திலுள்ள திருவிதாங்கோடு என்ற ஊரில் மணிக்கிராமம் என்ற இடத்தில் அமைந்துள்ளது. மாவட்ட தலைநகரான நாகர்கோவிலில் இருந்து சுமார் 20 கட்டை (கிலோ மீட்டர்) தூரத்திலும் தக்கலையிலிருந்து 2 கட்டைத் தூரத்திலும் இவ்விடம் அமையப்பெற்றுள்ளது. *தோமையார் கோவில்* என்று உள்ளூரில் அழைக்கப்படும் இக்கோவில் தற்போது **மலங்கரா பாரம்பரிய சிரியன் திருச்சபை**யின் கட்டுப்பாட்டில் இருக்கின்றது. 16, டிசம்பர், 2007 நாளை கிழக்கு கத்தோலிக்கர்களும் மலங்கரா Metropolitan Baselios Mar Thoma Didymos I ஆகியோரும் இவ்விடத்தை புனித தோமையார் சர்வதேச வழிபாட்டு நிலையமாக அறிவித்துள்ளார்கள்..

வரலாறு
------

அரப்பள்ளி கல்வெட்டு
புனித தோமையார் இன்றைய கேரளத்தின் கொடுங்கல்லூரில் கடல் மார்கமாக கி.பி 52 இல் வந்திறங்கினார். புனித தோமையார் இந்தியாவில் சுமார் பதினேழு வருடங்கள் போதித்துள்ளார். இதில் நான்கு வருடங்கள் சிந்துவிலும், ஆறு வருடங்கள் மலபாரிலும், ஏழு வருடங்கள் மைலாபூரிலும் கிறித்துவைப்பற்றி போதித்தார். இவர் மலபாரில் போதித்த போது அங்கு பிராமணர்கள் தண்ணீரை வான் நோக்கி தெளித்து பூசை செய்வதை பார்த்ததாகவும் தானும் அவர்கள் அருகில் போய் தண்ணீரை வான் நோக்கி தெளித்து செபித்ததாகவும், அப்போது அத்தண்ணீர் வாணத்தில் அப்படியே தொங்கிக்கொண்டே இருந்ததாகவும் மரபு வழி செய்திகள் வழங்கப்படுகின்றன. இதை பார்த்த பிராமணர்கள் திருமுழுக்குப் பெற்று கிறிஸ்தவர்களாக மாறினார்கள் என்று கூறப்படுகிறது. இதுதான் புனித தோமையர் செய்த முதல் அற்புதமாகும்.

ஏழரை ஆலயங்கள்
-------------

இதை தொடர்ந்து தோமையார் பலரை கிறிஸ்தவர்கள் ஆக்கியதோடு ஏழு ஆலயங்களையும் நிறுவினார். 

* கொடுங்கல்லூர்
* கொல்லம்
* நிரணம்
* நிலைக்கல்
* கொக்கமங்கலம்
* கோட்டக்காயல்
* பழையூர்
* திருவிதாங்கோடு அரப்பள்ளி

இதில் திருவிதாங்கோட்டு பள்ளிக்கு அரப்பள்ளி மதிப்பும் மற்றப் பள்ளிகளுக்கு ஒரு மதிப்பும் கொடுக்கப்பட்டது.

ஆலய அமைப்பு
-----------

ஆலயத்தின் உட்புற தோற்றம்
திருவிதாங்கோடு அரப்பள்ளி 45 அடி நீளமும், 15 அடி வீதியும், 10 அடி உயரமும் கொண்டது. முற்றிலும் கருங்கல்லால் கட்டப்பட்டது. போத்துக்கீசியர்கள் பரிசாக கொடுத்த செப பீடமும், தூபக்கிண்ணமும் ஆலயத்தில் உள்ளது. மேலும் திருமுழுக்கு தொட்டி, கல்தூணில் விளக்கு, ஓவியங்கள், நற்கருணை பேழை ஆகியவையும் உள்ளன. ஒரு பெரிய சிலுவையும் முன்பக்க வாசலில் புனித பேதுரு, புனித பவுல் ஆகியோரின் உருவங்களும் கல்லில் செதுக்கப்பட்டுள்ளது.

திருவிழா
--------

இங்கு பங்குனி மாதம் 3 ம் நாள் நடைபெறும் புனித தோமையார் திருநாளில் கொடுக்கப்படும் காணிக்கை அப்பத்தை அனைத்து சமயத்தினரும் பாகுபாடு இல்லாமல் வாங்கி செல்வது மதநல்லிணக்கத்திற்கு எடுத்துக்காட்டாக விளங்குகின்றது. வரலாற்றுச் சிறப்புமிக்க இவ்வாலயம் உலக புண்ணிய தலங்களில் ஒன்றாக கருதப்படுகிறது.

எண்ணை
-----

புனித தோமையாரின் கைப்பட்ட தேவாலத்தின் அணையா விளக்கின் எண்ணை மிகவும் மதிப்புமிக்கதாக கருதப்படுகிறது. அதை பலரும் வீடுகளுக்கு வாங்கிச் சென்று பயன்படுத்துகின்றனர். இவ்வெண்ணையை பயன்படுத்துவதால் குழந்தைப்பேறு கிடைப்பதாகவும், பல நோய்கள் குணமடைவதாகவும் பக்தர்கள் தெரிவிக்கின்றனர்.

சவேரியார் கட்டின கோவில்
-----------------------

இவ்வாலயத்தின் அருகில் புனித சவேரியார் கட்டிய விண்ணேற்பு மாதா ஆலயம் அமைந்துள்ளது.

மேற்கோள்கள்
-----------
**சியோப்பூர்** மத்திய இந்தியாவின் மத்திய பிரதேச மாநிலத்தில் உள்ள ஒரு நகரம். இது சியோப்பூர் மாவட்டத்தின் நிர்வாக தலைமையகம் ஆகும். சியோப்பூர் ஒடுக்கமான இரயில் பாதை மூலம் குவாலியருடன் இணைக்கப்பட்டுள்ளது. மரம் செதுக்குவதற்கு இந்த நகரம் பாரம்பரிய பிரபலமானது. இந்நகரத்திலிருந்து 25 கி.மீ. தொலைவில் உள்ள சம்பல் நதி ராஜஸ்தான் மற்றும் மத்திய பிரதேச மாநிலங்களுக்கு இடையிலான எல்லையை உருவாக்குகிறது.    

  

240 கி.மீ தூரத்தில் உள்ள குவாலியரில் இருந்து இரயில் மற்றும் பேருந்துகள் வழியாக சியோப்பூரை அடையலாம். 60 கி.மீ தொலைவில் உள்ள சவாய் மாதோபூரிலிருந்தும், 110 கி.மீ தொலைவில் உள்ள கோட்டாவிலிருந்து பேருந்துகள் வழியாக சியோப்பூரை அடையலாம். சியோப்பூர் மத்திய பிரதேசத்தின் வடக்கு பகுதியில் அமைந்துள்ளது. விஜய்பூர், கரஹால் மற்றும் படோடா ஆகியவை சில முக்கிய இடங்கள். பால்பூர் (குனோ) வனவிலங்கு சரணாலயம் முக்கிய சுற்றுலா தளமாகும். பிரபலமான ககேதா நீர்த்தேக்கம் இந்த மாவட்டத்தில் அமைந்துள்ளது. அழகாக அலங்கரிக்கப்பட்ட மரக் கூரைகள், கதவுகள் மற்றும் மெல்லிய செதுக்கப்பட்ட வடிவமைப்புகளுடன் கூடிய லிண்டல்கள் ஆகியவை வூட்கார்விங் கலை சியோப்பூர் மாவட்டத்தில் செழித்தோங்கியுள்ளதற்கு அமைதியான சான்றுகள். சியோப்பூரின் மரச் செதுக்குபவர்கள், மிகுந்த உணர்திறன் மற்றும் திறனுடன் பல்வேறு வகையான மரப் பொருட்களை உருவாக்குகிறார்கள். சியோப்பூரின் கைவினை கலைஞர்கள் குழாய்கள், முகமூடிகள், பொம்மைகள், கதவுகள், நிலைப்பாடுகள் (ஸ்டாண்டுகள்), ஜன்னல்கள், மர நினைவுச் சின்னங்கள், மலர் குவளைகள், படுக்கை இடுகைகள் மற்றும் தொட்டில் பதிவுகள் போன்றவற்றை உருவாக்குகிறார்கள். 

சம்பல், சீப், குனோ போன்ற முக்கியமான ஆறுகள் மாவட்டத்தை வளப்படுத்துகின்றன. இந்தூர் மாவட்டத்தில் தோன்றிய சம்பல், மத்திய பிரதேசத்தின் வடமேற்கு எல்லையை ராஜஸ்தானுடன் உருவாக்குகிறது.

வரலாறு
------

சியோப்பூர் கோட்டையின் வரலாற்று தோற்றத்தைக் கண்டுபிடிக்கும் உறுதியான ஆவணப்படுத்தப்பட்ட ஆதாரங்கள் எதுவும் கிடைக்கவில்லை. இருப்பினும் கி.பி 1026 தேதியிட்ட ஒரு சமண தூண் சியோப்பூர் கோட்டையின் இருப்பைக் குறிக்கிறது. குவாலியரின் 17 ஆம் நூற்றாண்டின் கவிஞர் கடக் ராய், தனது புகழ்பெற்ற படைப்பான கோபஞ்சலா அகியானாவில் சியோப்பூரைப் பற்றி குறிப்பிடுகிறார். அவரது குறிப்பின்படி, நரேஷர் மன்னர் அஜய் பால் (1194–1219) சியோப்பூரை தனது தலைநகராக அறிவித்திருந்தார். 

கி.பி 1301 இல் அலாவுதீன் கில்சி ரந்தம்பூர் கோட்டையை கைப்பற்றிய பின்னர், சியோப்பூர் கோட்டையையும் கைப்பற்றினார். அது அந்த நேரத்தில் மன்னர் ஹம்மிர் தேவின் கீழ் இருந்தது. 1489 ஆம் ஆண்டில், மால்வாவைச் சேர்ந்த சுல்தான் மஹ்மூத் கல்ஜி அதைக் கைப்பற்றி மால்வா சுல்தானகத்தின் ஒருங்கிணைந்த பகுதியாக மாற்றினார். 

1542 இல், சேர் சா சூரி சியோப்பூர் கோட்டையை கைப்பற்றினார். அவரது காலத்தில் கட்டப்பட்ட ஒரு பிரார்த்தனை மைதானம் ( *இட்கா* ) மற்றும் அவரது தளபதி முனாபர் கானின் நினைவாக அவரது மகன் இஸ்லாம் ஷா கட்டிய ஒரு பெரிய கல்லறை ஆகியவை அந்தக் காலத்தின் கட்டிடக்கலைக்கு எடுத்துக்காட்டுகளாகும். 

அதன் பிறகு, பூந்தி நகர மன்னர் சுர்ஜன் சிங் ஹடா, சியோப்பூர் கோட்டையைக் கைப்பற்றினார். 1547 ஆம் ஆண்டில், அக்பர் கோட்டையைக் கைப்பற்றினார். பின்னர் குவாலியரின் மகாராஜான மாதவ் ராவ் சிந்தியாவை எதிர்த்துப் போராடுவதற்கு உதவியதற்காக முகலாயர்களால் ஆக்ராவின் கவுர்களுக்கு வழங்கப்பட்டது. கவுர்கள் சிந்தியாக்களுக்கு அடிபணியும் வரை அதிலிருந்து தொடர்ந்து ஆட்சி செய்தனர்.

குறிப்புகள்
-----------


1. ↑  "காப்பகப்படுத்தப்பட்ட நகல்". 2016-04-14 அன்று மூலம் பரணிடப்பட்டது. 2021-08-30 அன்று பார்க்கப்பட்டது.
எண்முறை மின்னணுவியலில், **இருமை குறிவிலக்கி** அல்லது **எண்முறை குறிவிலக்கி** (*Binary decoder*) என்பது ஓர் இருமை முழுமை எண் பெறுமானத்தை வெளியீட்டு துண்டுகளின் வடிவங்களாக மாற்றும் சேருகை ஏரணச் சுற்று ஆகும். இவை பரவலாக நினைவாற்றல் அடையாள குறிவிலக்கி உட்பட்ட பல செயலிகளில் பயன்படுத்தப்படுகிறது.

எண்முறை மின்னணுவியலில் ஒரு இருமை குறிவிலக்கி பல உள்ளீட்டு, பல வெளியீட்டு தருக்கச் சுற்றின் வடிவத்தை எடுக்க முடியும். அது குறியீட்டு உள்ளீடுகளை குறியீட்டு வெளியீடுகளாக மாற்றும். அங்கு உள்ளீட்டு மற்றும் வெளியீட்டு குறிகள் மாறுபட்டவையாக இருக்கும். எ.கா. எண்முறை மின்னணுவியல் பதின்ம குறிவிலக்கிகள் n-to-2n ஆகும்.

எடுத்துக்காட்டு: ஒரு 2-to-4 வரிசை ஒற்றை இருமக் குறிவிலக்கி
ஓரளவு மிகவும் சிக்கலாக இருக்கும் இருமை குறிவிலக்கி n-to-2n வகை இரும குறிவிலக்கிகளாக இருக்கும். இந்த வகை குறிவிலக்கிகள் இணைப்புச் சுற்றுகளாக இருக்கின்றன. அவை 'n' குறியீட்டு உள்ளீடுகளில் இருந்து எண்முறை தகவலை அதிகபட்சமாக 2n ஆக தனித்த வெளியீடுகளுக்கு மாற்றப்படுகிறது. நாம் அதை *அதிகபட்ச* 2n வெளியீடுகள் என்று கூறுகிறோம். ஏனெனில் 'n' இரும குறியீட்டுத் தகவல் பயன்படுத்தப்படாத இரும இணைப்புகளில் இருந்தால் குறிவிலக்கி 2n என்பதற்குக் குறைவான வெளியீடுகளைக் கொண்டிருக்கலாம். நாம் 2-to-4 குறிவிலக்கி, 3-to-8 குறிவிலக்கி அல்லது 4-to-16 குறிவிலக்கி ஆகியவற்றைக் கொண்டிருக்க முடியும். நாம் இரண்டு 2-to-4 குறிவிலக்கிகளில் இருந்து 3-to-8 குறிவிலக்கியை வடிவமைக்க முடியும்.

அதே போல நாம் இரண்டு 3-to-8 குறிவிலக்கிகளை இணைப்பதன் மூலமாக 4-to-16 குறிவிலக்கியையும் வடிவமைக்க முடியும். இந்த வகை சுற்று வடிவமைப்பில் இரண்டு 3-to-8 குறிவிலக்கிகளின் செயல்படுத்தப்பட்ட உள்ளீடுகளும் 4வது உள்ளீட்டில் இருந்து தொடங்குகிறது. அது அந்த இரண்டு 3-to-8 குறிவிலக்கிகளுக்கு இடையில் தெரிவு செய்யும் ஒன்றாகச் செயல்படுகிறது. இது 4வது உள்ளீட்டை உச்சியில் அல்லது கீழ்ப்பகுதி குறிவிலக்கி செயல்படுத்துவதற்கு அனுமதிக்கிறது. அது முதல் குறிவிலக்கியில் D(0) இலிருந்து D(7) வரையிலான வெளியீடுகளையும் இரண்டாவது குறிவிலக்கியில் D(8) இல் இருந்து D(15) வரையிலான வெளியீடுகளையும் உருவாக்குகிறது.

உசாத்துணை
---------

1. ↑  "Binary Decoder". 21 சூலை 2015 அன்று பார்க்கப்பட்டது.
சியுரி வித்யாசாகர் கல்லூரி
**சியுரி** அல்லது **சுவ்ரி** (**Suri**-**Siuri**) (pronounced [sIʊərɪ]) இந்தியாவின் மேற்கு வங்காளம் மாநிலத்தில் உள்ள பிர்பூம் மாவட்டத்தின் நிர்வாகத் தலைமையிட நகரமும், நகராட்சியும் ஆகும். இது கொல்கத்தாவிற்கு வடமேற்கே 224.5 கிலோ மீட்டர் தொலைவில் உள்ளது. அருகமைந்த நகரங்கள்: ஆசன்சோல் 79 கிமீ; துர்காபூர் 60 கிமீ மற்றும் ராணிகஞ்ச் 62 கிமீ.

மக்கள் தொகை பரம்பல்
-------------------

2011-ஆம் ஆண்டின் மக்கள் தொகை கணக்கெடுப்பின் படி, 18 வார்டுகளும், 15,385 வீடுகளும் கொண்ட சியுரி நகரத்தின் மொத்த மக்கள்தொகை 67,864 ஆகும். அதில் 34,579 ஆண்கள் மற்றும் பெண்கள் 33,285 உள்ளனர். ஆறு வயதிற்குட்பட்ட குழந்தைகள் 5935 (8.75%) ஆகவுள்ளனர். பாலின விகிதம் 1000 ஆண்களுக்கு, 963 பெண்கள் வீதம் உள்ளனர். சராசரி எழுத்தறிவு 86.95% ஆகவுள்ளது. மக்கள்தொகையில் இந்துக்கள் 73.65%, முஸ்லீம்கள் 25.86% மற்றும் பிறர் 0.48% ஆகவுள்ளனர்.

தொடருந்து நிலையம்
-----------------

சிவ்ரி தொடருந்து நிலையம் வழியாக கொல்கத்தா, ராஞ்சி, சூரத், புரி, கவுகாத்தி, திப்ருகார் மற்றும் தாம்பரம் போன்ற நகரங்களுக்கு விரைவு வண்டிகளும், பயணியர் வண்டிகளும் செல்கிறது.  சியுரிலிருந்து ஆசன்சோல் செல்ல 6 தொடருந்துகள் உள்ளது.

கல்வி
-----

* பிர்பூம் கல்லூரி
* ஈஸ்வர சந்திர வித்யாசாகர் கல்லூரி
* பிர்பூம் பொறியியல் & தொழில்நுட்பக் கல்லூரி
* இராமகிருஷ்ணா சிற்பக் கல்லூரி

மேற்கோள்கள்
-----------

1. ↑  Suri Population Census 2011
2. ↑  SURI/Siuri Railway Station
3. ↑  suri - Asansol Train Services
**ரேவதி திருநாள் பாலகோபால வர்மன் (Revathi Thirunal Balagopal Varma )** இளவரசி உத்திரம் திருநாள் லலிதாம்பா பாயி (1923-2008), உத்திரட்டாதி திருநாள் கேரள வர்ம கோயில் தம்புரான் ஆகியோரின் மகனான 1953இல் திருவிதங்கூரின் இளையராஜாவாகப் பிறந்தார். இவர், திருவிதாங்கூரின் கடைசி அரசப் பிரதிநியான பத்மநாபசேவினி மகாராணி பூராடம் திருநாள் சேது லட்சுமி பாயியின் பேரனாவார்.  மேலும், புகழ்பெற்ற கலைஞரான ராஜா ரவி வர்மாவின் பெரிய பேரனும், ருக்மணி வர்மனின் சகோதரரும் ஆவார். எழுத்தாளரான சிறீகுமார் வர்மா இவரது உறவினராவார். 

திரிப்பாப்பூர் கிளையின் தலைவரான மூலம் திருநாள் ராம வர்மாவுக்கு அடுத்ததாக ரேவதி திருநாள் இருக்கிறார்.  திருவிதாங்கூர் அரசக் குடும்பம் புகழ்பெற்ற சிறீ பத்மநாபசாமி கோயிலின் பாதுகாவலர்கள் ஆவர். பெங்களூரில் உள்ள பிஷப் காட்டன் ஆண்கள் பள்ளியிலும், பின்னர், பெர்க்லியிலுள்ள் கலிபோர்னியா பல்கலைக் கழகத்திலும் கல்வி கற்ற இவர், 1970களில் குடும்பத் தொழில்களை மேற்கொள்வதற்கு முன்பு முதுநிலை வணிக நிர்வாகத்தில் பட்டம் பெற்றார்.  வித்யா என்பவரை மணந்த இவருக்கு சம்யுக்தா என்ற மகளும், விக்ரமாதித்யன் என்ற மகனும் உள்ளனர்.

குறிப்புகள்
-----------

1. ↑  Raghunandan, Lakshmi. "At the Turn of the Tide".Maharani Setu Lakshmi Bayi Memorial Charitable Trust, 1995.
2. ↑  Pillai, Manu."Marthanda Varma's death ends Kerala's last royal connect".Firstpost, 2013.
3. ↑  Travancore Royal Family's genealogy by Christopher Buyers
**டலாஸ்** (Talas) என்பது சப்பானின் மேற்குப் பகுதியை செப்டம்பர் 5 2011 இல் தாக்கிய சூறாவளியைக் குறிக்கும். இச் சூறாவளியின் வேகம் மணிக்கு 108 கி.மீ. முதல் 120 கி.மீ. வரை இருந்ததாகக் கூறப்பட்டது

பாதிக்கப்பட்ட பிரதேசங்கள்
-------------------------

சப்பானின் மேற்கு பகுதியில் உள்ள நரா, வகயாமா மாகாணங்கள் மற்றும் சிக்கோக்கு தீவு ஆகியன அதிகளவில் பாதிப்புக்குட்டன.

இழப்புகள்
---------

இச் சூறாவளி தாக்கியதில் 43 பேர் கொல்லப்பட்டனர். மேலும் 57 பேரை காணவில்லை என அறிவிக்கப்பட்டது. 106 பேர் காயமடைந்தனர். சொத்துக்களின் இழப்பு மதிப்பீடு செய்யப்படவில்லை. கிட்டத்தட்ட 460,000 பேர் இடம்பெயர்ந்தனர். தாழ்வான பகுதிகளில் பல கிராமங்கள் வெள்ளத்தில் மூழ்கின. சில இடங்களில் நிலச்சரிவும் ஏற்பட்டன

கடுமையான சூறாவளி
----------------

ஆண்டு தோறும் சப்பானை சூறாவளிகள் தாக்கி வருகின்றன. ஆனாலும் 2004 ஆம் ஆண்டுக்குப் பின்னர் டலாஸ் சூறாவளியே கடுமையானது எனக் கூறப்படுகிறது.

கடலை நோக்கி நகர்ந்தது
---------------------

செப்டம்பர் 4, 2011 இல் டலாஸ் சூறாவளி சப்பானின் கிழக்கு பகுதியில் உள்ள கடலை நோக்கி நகர்ந்து விட்டதாக வானிலை ஆய்வு மையம் தெரிவித்தது.

மேற்கோள்கள்
-----------

1. ↑  
[*தொடர்பிழந்த இணைப்பு*]
**ஜேம்ஸ் ஆண்ட்ரூ பி ரௌன்-ராம்சே** என்ற இயற்பெயர் கொண்ட **டல்ஹவுசி பிரபு** (James Andrew Broun-Ramsay, 1st Marquess of Dalhousie: 22 ஏப்ரல் 1812–19 டிசம்பர் 1860), ராம்சே பிரபு எனவும் ஏர்ல் ஆப் டல்ஹவுசி எனவும் அழைக்கப்பட்ட ஒரு இசுக்காட்லாந்தியர் ஆவார். இவர் பிரித்தானிய இந்தியாவின் காலனித்துவ நிர்வாகியாவார். டல்ஹவுசி 1848 இலிருந்து 1856 வரை இந்தியாவின் இந்தியத் தலைமை ஆளுநராகப் பணியாற்றினார். கிழக்கிந்தியக் கம்பெனியின் விதிகளுக்குப் புறம்பாக இந்தியாவில் நிர்வாகம் செய்து ஆங்கிலேய ஆட்சியை விரிவு செய்தவராவார். இவரது நிர்வாகத் திறமை, இவருக்குப் பின் இந்தியாவை ஆண்ட ஆளுநர்களுக்கு ஒரு வழிகாட்டியாய் அமைந்தது.

அவகாசியிலிக் கொள்கை
-------------------

இவர் அறிமுகப்படுத்திய அவகாசியிலிக் கொள்கையின் படி, ஆண் வாரிசு இன்றி இறந்த இந்திய இந்திய சுதேச மன்னர்களின் இராச்சியங்கள், கிழக்கிந்தியக் கம்பெனியின் நேரடி ஆட்சியில் இணைக்கப்ப்பட்டது. அவ்வாறு இணைக்கப்பட்ட இராச்சியங்களில் தஞ்சாவூர் மராத்திய அரசு ஒன்றாகும்.

இதனையும் காண்க
--------------

* இந்திய மன்னராட்சி அரசுகளின் பட்டியல்

இதனையும் காண்க
--------------

* இந்தியத் தலைமை ஆளுநர்கள் மற்றும் வைஸ்ராய்களின் பட்டியல்

மேற்கோள்கள்
-----------

1. ↑  James Andrew Broun Ramsay, marquess and 10th earl of Dalhousie
வரலாற்று மொழியியலின் மரவுரு ஒன்று. இவ்வடிவத்தின் கணுப் பகுதிகளில் அல்லது கிளை பிரியும் இடங்களில் இருப்பவை முந்து மொழிகள் ஆகும். **முந்து மொழி** (Proto-Language) என்பது, வரலாற்று மொழியியலின் மரவுரு மாதிரியில், ஒரு மொழிக்குடும்பத்தை உருவாக்கும் மொழிகளின் பொது மூதாதை மொழியைக் குறிக்கும். பெரும்பாலும், இம் முந்து மொழியை நேரடியாக அறிய முடிவதில்லை. ஆனால் ஒப்பியல் முறையில் மொழிக்குடும்பத்தின் உறுப்பு மொழிகளை ஆராய்வதன் மூலம் முந்து மொழியை மீட்டுருவாக்கம் செய்ய முடியும். இந்த மீட்டுருவாக்கங்கள் எல்லாமே முழுமையாக இருப்பதில்லை. உறுப்பு மொழிகளிலிருந்து கிடைக்கும் சான்றுகள் எந்த அளவுக்கு முழுமையாக உள்ளன என்பதையும், ஆய்வு செய்பவரின் திறமையையும் பொறுத்தே மீட்டுருவாக்கத்தின் முழுமைத் தன்மை அமையும். முந்து இந்திய-ஐரோப்பியம், முந்து உராலியம், முந்து திராவிடம் என்பன இவ்வாறு மீட்டுருவாக்கம் செய்யப்பட்ட முந்து மொழிகளுட் சிலவாகும்.

சில வேளைகளில், முந்து மொழி ஒன்று அழியாது பேணப்பட்டிருக்கும் பழைய நூல்களில் காணப்படும். எடுத்துக்காட்டாக, இன்றும் பழைய நூல்களில் காணப்படும் இலத்தீன் மொழியே, பிரெஞ்சு, இத்தாலியம், எசுப்பானியம், போத்துக்கேயம் போன்ற மொழிகளை உள்ளடக்கிய ரோமான்சு மொழிக் குடும்பத்தின் முந்து மொழியாகும். இது போலவே, தற்காலக் இசுக்கன்டினேவிய மொழிகளின் முந்து மொழியாகிய முந்து நோர்சு மொழி, முழுமையாக இல்லாவிட்டாலும், பகுதிகளாக பழைய கல்வெட்டுக்களில் காணப்படுகின்றன. இந்திய-ஆரிய மொழியின் மிகப்பழைய ஆவணம் எதுவும் கிடைக்கப் பெறாவிட்டாலும், தற்கால இந்தியாவின் இந்திய-ஆரிய மொழிகளின் மூலமாக, முதலில் வாய்வழியாகவும் பின்னர் எழுத்து மூலமும் பேணப்பட்ட இலக்கியங்களில் காணப்படும் வேதகாலச் சமசுக்கிருதம் உள்ளது.

முதன் முதலாக ஒழுங்குமுறையாக முந்து மொழி ஒன்றை மீட்டுருவாக்கம் செய்தவர் ஆகஸ்ட் சிலீச்சர் என்பவர் ஆவார். இவர் 1861 ஆம் ஆண்டில் முந்து இந்திய-ஐரோப்பிய மொழியை மீட்டுருவாக்கம் செய்தார்.
**கோவிந்த் சரண் லோக்ரா** (*Govind Sharan Lohra*) ஒரு இந்திய நாட்டுப்புறக் கலைஞராவார். இவர் நாக்புரி நாட்டுப்புற பாடகரும், பாடலாசிரியரும், நடனக் கலைஞரும் ஆவார். இவர் பல தேசிய நிகழ்வுகளில் பங்கேற்றுள்ளார். அக்ருதி சம்மான், பீட்டர் நௌரங்கி சாகித்ய சம்மான் மற்றும் சார்க்கண்டு பிபூதி உள்ளிட்ட பல விருதுகளைப் பெற்றவர். இவருக்கு 2021 இல் ஜெய்சங்கர் பிரசாத் சுமிருதி விருது வழங்கப்பட்டது.

ஆரம்ப கால வாழ்க்கை
------------------

லோஹர்தக்கா மாவட்டத்திலுள்ள இட்டா என்ற கிராமத்தில் லோஹ்ரா சமூகத்தில் பிறந்தார். நாக்புரி பாடல் எழுதுதல், பாடுதல், இசைக்கருவிகள் வாசித்தல் மற்றும் நடனம் ஆகிய துறைகளில் நன்கு தேர்ச்சி பெற்றவர்.

அந்தமான் மற்றும் நிக்கோபார் தீவுகளில் *ராஸ்திரிய ஜன்ஜாதிய சம்மேளனம்* (1992), ராஜஸ்தானின் சித்தோர்கரில் *ராஸ்த்ரிய ஏக்தா சிபிர்* (1994), பாட்னாவில் தேசிய நாட்டுப்புற இசை நிகழ்வு (1996), பீகாரில் சோட்டாநாக்பூர் மகோத்சவம் (1999) பாரதிய விவசாயிகளின் சங்கத்தின் தேசிய நிகழ்வு (2000), உத்தரப் பிரதேசத்தின் ஹஸ்தினாபூர், ராஞ்சியில் 4வது வனவாசி கிரிடா மகோத்சவம் (2000) போன்ற பல தேசிய நிகழ்வுகளில் இவர் நிகழ்த்தினார்.

தற்போது, நாக்புரி நாட்டுப்புற இசை பற்றி ராஞ்சி பல்கலைக்கழகத்தின் பிராந்திய மொழித் துறையில் ஆராய்ச்சியாளர்களுக்கு உதவுகிறார். முதுமையில் இவருக்கு பக்கவாதம் வந்தாலும் அடுத்த தலைமுறைக்கு தனது அறிவை வழங்க வேண்டும் என்று விரும்புகிறார். நவீனமயமாக்கல் என்ற பெயரில் நாட்டுப்புற இசையை சிதைக்க வேண்டாம் என்று இவர் இளைஞர்களுக்கு அறிவுறுத்துகிறார்.

அக்ருதி சம்மான் (2002), பீட்டர் நௌரங்கி சாகித்ய சம்மான் (2010) மற்றும் ஜார்கண்ட் பிபூதி (2012) உள்ளிட்ட பல விருதுகள் அவருக்கு வழங்கப்பட்டுள்ளன. யூத் ஹாஸ்டல் ஆஃப் இந்தியா, புது தில்லி (1992), பீகார் அரசு (1996), சுர் தரங்கி சம்மாஜிக் ஏவம் சம்ஸ்கிருதிக் சன்ஸ்தா, பாட்னா ஆகியவற்றிலிருந்தும் பல சான்றிதழைப் பெற்றார். இவருக்கு 2021 இல் ஜெய்சங்கர் பிரசாத் சுமிருதி விருது வழங்கப்பட்டது..

சான்றுகள்
---------

1. 1 2 3 4 5  "ठेठ नागपुरी गीत-नृत्य के पुरोधा गोविंद शरण लोहरा". *prabhatkhabar*. 20 September 2019. 2 April 2022 அன்று பார்க்கப்பட்டது.
2. ↑  "कोरोना के खिलाफ लोक गायक गोविंद शरण की अनोखी जंग, नागपुरी गीत से लोगों को कर रहे जागरुक". *etvbharat*. 30 March 2020. 2 April 2022 அன்று பார்க்கப்பட்டது.
3. ↑  "जयशंकर प्रसाद स्मृति समारोह में बीएसएनएल ने कई साहित्यकारों को किया सम्मानित". *bhaskar*. January 2021.
4. ↑  "लोहरा समाज के 150 लोगों को किया गया सम्मानित". livehindustan. 28 February 2021. .
5. ↑  "नरेश अग्रवाल और नीरज नीर को जयशंकर प्रसाद स्मृति सम्मान". *livehindustan*. 31 January 2021.
**முத்ரா வங்கி** (Micro Units Development and Refinance Agency) (**MUDRA Bank**), 20,000 கோடி ரூபாய் முதலீட்டுடன், இந்தியாவில் உள்ள சிறு மற்றும் குறுந்தொழில் முனைவர்களின் தொழில் மேம்பாட்டிற்கும் மறுநிதி வசதிக்கும், பத்து இலட்சம் ரூபாய் வரை கடன் வழங்க, 8 ஏப்ரல் 2015 அன்று இதன் முதல் கிளையை, இந்தியப் பிரதமர் நரேந்திர மோடி புதுதில்லியில் துவக்கி வைத்தார்.. 

*பிரதம மந்திரி முத்ரா யோஜனா* திட்டத்தின் கீழ் *சிசு*, *தருண்*, *கிசோர்* என மூன்று வகையான திட்டங்கள் மூலம், ஐம்பதாயிரம் ரூபாய் முதல் பத்து இலட்சம் ரூபாய் வரை சிறு மற்றும் குறுந்தொழில் முனைவோர்க்கு கடன் வசதி வழங்கப்படுகிறது.  

முத்ரா வங்கி மூலம் சிறு மற்றும் குறுந் தொழில் உற்பத்தி நிறுவனங்கள், சிறிய வணிக கடைகள், பழம் மற்றும் காய்கறி விற்பனையாளர்கள், அழகு மையங்கள், வாகன ஓட்டிகள், நடைபாதை வணிகர்கள், கைவினைக் கலைஞர்கள், இளைஞர்கள், படித்தவர்கள் மற்றும் மகளிர் தொழில் முனைவோர் நிதியுதவி பெறலாம்.

தொடக்கத்தில் *சிட்பி வங்கியின்* (Small Industries Development Bank of India-SIDBI) துணை அமைப்பாக முத்ரா வங்கி இயங்கும். பின்னர் தன்னாட்சி நிதி நிறுவனமாக இயங்கும்.

மேற்கோள்கள்
-----------

1. ↑  "Finance Ministry reviews launch preparation of MUDRA Bank on April 8". 2015-03-31.
2. ↑  "Finance Ministry reviews launch preparation of MUDRA Bank on April 8". 2015-03-31.
3. ↑
4. ↑
**முந்திரி கொத்து** ஒருவகை சிற்றுண்டி உணவாகும். தமிழகத்தின் தென்மாவட்டங்களில் குறிப்பாக கன்னியாகுமரி மாவட்டத்தில் சிறப்புப் பெற்ற சிற்றுண்டி வகையாகும். பச்சை பயிர், பாகு வெல்லம், எள்ளு, தேங்காய் துருவல், ஏலக்காய், மைதா, அரிசி மாவு, மஞ்சள் தூள், எண்ணெய் ஆகிய பொருள்களைக் கொண்டு தயாரிக்கப்படுகிறது.

இதே மாதிரியான இனிப்பு வகையை சிறிய மாற்றங்களுடன் யாழ்ப்பாணத்திலும் செய்வார்கள். இதற்கு பெயர் பயற்றம் பணியாரம். மண்டை வெல்லத்திற்குப் பதிலாக வெல்லம்/சீனி சேர்ப்பார்கள். வாசனைக்கு ஏலத்துடன் லேசாக வறுத்த சீரகம்+ மிளகு பொடி செய்து சேர்க்கப்படும்.

செய்முறை
--------

தோல் நீக்கப்பட்ட சிறுபயறு (பாசிப்பருப்பு) நன்கு காயவைக்கப்பட்டு, உதிரி மாவாக அரைக்கப்படும். ஈரப்பதம் நீங்க இலேசாக வறுத்து எடுக்கப்படும். தேங்காய், துருவலாக்கப்பட்டு, ஈரப்பதம் நீங்க வாணலியில் பொன்னிறமாக வறுத்து எடுக்கப்படும். மேலும், தேங்காய், பூ பிழிந்து பால் தனியாக எடுக்கப்படும். கருப்புக்கட்டி காய்ச்சி பாகுவாக வைத்துக் கொள்ளப்படும். வறுத்த சிறுபயறு மாவு, வறுத்து எடுக்கப்பட்ட தேங்காய்ப் பூவுடன் கலக்கப்படும். சிறிது வறுத்து எடுக்கப்பட்ட கறுப்பு எள், ஏலக்காய்ப் பொடி, சுக்குப் பொடி, கருப்புக்கட்டி பாகு மற்றும் தேங்காய்ப் பால் (தேங்காய், துருவலாக சேர்க்கப்படுவதால், தேங்காய்ப் பால் கலப்பதைத் தவிர்க்கலாம்) ஆகியவை இக்கலவையுடன் சேர்க்கப்பட்டு, மாவு கட்டியாகி, உருண்டை பிடிக்கும் பக்குவம் வரும் வரை கலக்கப்படும். பிறகு உருண்டை பிடித்து, சில நாட்கள் பாதுகாப்பாக, அறையில் உலர (காய) வைக்கப்படும். உலர்ந்த பின், சிறிது சமையல் மஞ்சள் தூள் கலந்த மைதா மாவு கரைசலில் முக்கி கொதிக்கும் எண்ணெயில் போட்டு எடுக்கப்படும்.

வெளியிணைப்புகள்
---------------

முந்தரிக்கொத்து தயாரிக்கும் முறை பரணிடப்பட்டது 2015-01-23 at the வந்தவழி இயந்திரம்  

முந்தரிக்கொத்து செய்முறை
**புள்ளி மான்** இந்தியா, இலங்கை, நேப்பாளம், வங்கதேசம், பூட்டான் ஆகிய நாடுகளின் காட்டுப்பகுதிகளில் வாழும் ஒரு வகை மானினம். இது பாக்கித்தானிலும் சிறு அளவில் காணப்படுகிறது. இந்தியக் காடுகளில் அதிகம் காணப்படும் மானினம் இதுவேயாகும். இது தெலுங்கானாவின் மாநில விலங்காகும்.

இந்தியாவில் தோன்றிய இந்த மானினம், பின்னர் இங்கிருந்து நேபாளம், பூட்டான், இலங்கை உள்ளிட்ட இதர ஆசிய நாடுகளுக்குப் பரவியது. பிறகு இந்த நாடுகளிலிருந்து, இந்த மான்களை தென் ஆப்பிரிக்கா, அமெரிக்கா, அர்ஜென்டினா போன்ற நாடுகளுக்குக் கொண்டுசென்று வளர்க்கத் தொடங்கினர். புல்வெளிகளும், நீர்நிலைகளும் நிறைந்திருக்கிற காடுகளில் புள்ளி மான்கள் அதிக அளவில் காணப்படும். புள்ளி மான்கள் எப்போதும் கூட்டமாகவே சுற்றித் திரியும் *சமூக விலங்கு* ஆகும். புலி, சிங்கம் போன்ற வேட்டை விலங்குகளின் முக்கிய உணவாக இவை இருப்பதால், இவை எப்போதும் எச்சரிக்கை உணர்வுடன் இருக்கும். இரைகொல்லிகளின் நடமாட்டம் இருப்பதாகத் தெரிந்தால், தன் கூட்டத்தையும் சேர்த்துக் காப்பாற்றுவதற்காக, எச்சரிக்கைக் குரலை எழுப்பிவிட்டு இவை ஓடும். இவை மணிக்குச் சுமார் 60 கிலோமீட்டர் வேகத்தில் ஓடக் கூடியன. இந்த புள்ளிமான் உசைன் போல்ட்டை விட வேகமாக ஓடக்கூடியது.

இதன் தோல் பழுப்பு நிறத்திலும் வெள்ளைப் புள்ளிகளுடனும் காணப்படும். இதன் காரணமாகவே இது புள்ளிமான் என்றழைக்கப்படுகிறது. இதன் அடிப்பாகம் வெண்ணிறத்தில் இருக்கும். இந்த மான் இனத்தில் ஆண் மான்களுக்கு மட்டுமே கொம்புகள் இருக்கும். இந்த கொம்புகளை ஆண்டுக்கு ஒரு முறை உதிர்க்கும். பொதுவாக மூன்று கிளைகளாகப் பிரிந்திருக்கும் இதன் கொம்பு இரண்டரை அடி நீளம் வரை வளரும். மூன்று அடி உயரம் வரையும் 85 கிலோ எடை வரையும் புள்ளிமான்கள் வளரும். ஆண் மான்கள் பெட்டைகளை விடப் உருவில் பெரிதாக இருக்கும். இது 8 முதல் 14 ஆண்டுகள் வரை வாழும்.

மேற்கோள்கள்
-----------

1. ↑  "*Axis axis*". *பன்னாட்டு இயற்கைப் பாதுகாப்புச் சங்கத்தின் செம்பட்டியல் பதிப்பு 2008*. பன்னாட்டு இயற்கைப் பாதுகாப்புச் சங்கம். 2008. Database entry includes a brief justification of why this species is of least concern.
2. ↑  ராதிகா ராமசாமி (3 நவம்பர் 2018). "கூச்சம் இழந்த புள்ளி மான்கள்!". *கட்டுரை*. இந்து தமிழ். 5 நவம்பர் 2018 அன்று பார்க்கப்பட்டது.

|  |  |
| --- | --- |
| Search Wikimedia Commons | விக்கி ஊடக நடுவத்தில்:
 ***Axis axis*** (பகுப்பு) |

விக்கியினங்கள் தளத்தில் பின்வரும் தலைப்பில் தகவல்கள் உள்ளன:
***புள்ளிமான்***
**நமது நெல்லைக் காப்போம்** என்பது இந்தியாவின் பாரம்பரிய நெல் ரகங்களை கண்டுபிடித்து பாதுகாக்கும் செயல் திட்டமாகும். இந்தச் செயல் திட்டத்தை **கிரியேட்** என்கிற ஓர் தன்னார்வத் தொண்டு நிறுவனம் செயல்படுத்தி வருகிறது. இந்த செயல் திட்டத்தில் இந்தியாவின் பாரம்பரிய பல்வகை நெல்களைக் காப்பது தொடர்பான பரப்புரை, அவற்றின் மருத்துவக் குணங்கள் குறித்த பரப்புரை, விதை உற்பத்திக்காக ஒரு உழவர் வலைப்பின்னல், இயற்கை வேளாண்மை ஊக்குவிப்பு போன்ற பணிகள் இந்த செயல் திட்டத்தில் அடங்கும்.

விதை நெல்கள் பாதுகாக்கப்பட அவை பயிரப்பட வேண்டும். அதற்காக **கிரியேட்**அமைப்பு அரிய விதை நெல்களை சேகரித்து விவசாயிகளுக்கு 2 கிலோ நெல்லை இலவசமாகத் தருவர். விவசாயிகள் அதைப் பயிரிட்டு 4 கிலோவாக அடுத்த ஆண்டு திருப்பித் தர வேண்டும்.

நமது நெல்லைக் காப்போம் தமிழ்நாட்டு ஒருங்கிணைப்பாளர் கட்டிமேடு ஜெயராமன் ஆவார்.

மேற்கோள்கள்
-----------

1. ↑  பாரம்பரிய நெல்லைக் காக்கும் கரங்கள்
2. ↑  விதை நெல்லைக் காப்போம்
3. ↑  வி.தேவதாசன் (20171 பெப்ரவரி 26). "169 பாரம்பரிய நெல் ரகங்களை மீட்ட﻿ சாதனை மனிதர் 'நெல்' ஜெயராமன் புற்றுநோயால் அவதிப்படும் பரிதாபம்". *செய்தி கட்டுரை*. தி இந்து. 26 பெப்ரவரி 2017 அன்று பார்க்கப்பட்டது. Check date values in: `|date=` (உதவி)
**கிர்சனோவ் வினை** *(Kirsanov reaction)* சிலவகையான கரிமபாசுபரசு சேர்மங்களை தொகுப்பு முறையில் தயாரிப்பதற்கு உதவும் வழிமுறையாகும். இவ்வினையில் ஒரு மூவிணைய பாசுபீன் ஒர் ஆலசனுடன் இணைந்து பின்னர் ஓர் அமீனுடன் சேர்ந்து இமினோபாசுபீன்களைக் கொடுக்கிறது. இவை பயனுள்ள ஈந்தணைவிகளாகவும், வினைப்பொருள்களாகவும் பயன்படுகின்றன. டிரைபீனைல்பாசுபீன் உடன் புரோமின் வினைபுரிந்து புரோமோடிரைபீனைல்பாசுபோனியம் புரோமைடு உருவாகும் வினையில் குறிப்பாக இவ்வினை பயன்படுகிறது.

Ph3P + Br2 → Ph3PBr+Br−.
களத்திலேயே இவ்வுப்பு ஆல்க்கைலமீன்களுடன் சேர்த்து சூடுபடுத்தப்பட்டு இமினோபாசுபோரேனைக் கொடுக்கிறது.

Ph3PBr+Br− + 3 RNH2 → Ph3PNR + 2 RNH3+Br−
வழக்கத்திலுள்ள சிடாவுடிங்கர் வினை பொருந்தாத இடங்களில், அதாவது இமினோபாசுபோரேன்கள் உருவாக்கத்திற்குத் தேவயான கரிம அசைடு கிடைக்காத நேரங்களில் இம்முறை பயன்படுத்தப்படுகிறது. இதனால், ஆல்க்கைல் அமீன்களிலிருந்து இமினோபாசுபோரேன்களைத் தயாரிக்க இம்முறை பயன்படுத்தப்படுகிறது.

மேற்கோள்கள்
-----------

1. ↑  Eguchi, Shoji; Matsushita, Yuji; Yamashita, Keizo (April 1992). "THE AZA-WITTIC REACTION IN HETEROCYCLIC SYNTHESIS. A REVIEW". *Organic Preparations and Procedures International* **24** (2): 209–243. doi:10.1080/00304949209355702.
2. ↑  Buchard, Antoine; Heuclin, Hadrien; Auffrant, Audrey; Le Goff, Xavier F.; Le Floch, Pascal (2009). "Coordination of tetradentate X2N2 (X = P, S, O) ligands to iron(ii) metal center and catalytic application in the transfer hydrogenation of ketones". *Dalton Transactions* (9): 1659. doi:10.1039/b816439h.
கிசோம்பா நடனமாடும் ஆண்-பெண் இணை

  

**கிசோம்பா நடனம்** (**Kizomba**) ஆப்பிரிக்கா கண்டத்தின் மேற்கில் உள்ள அங்கோலா நாட்டில் ஆண் - பெண் இரட்டையர்கள் இசையுடன் ஆடும் ஒரு வகை நடனம் ஆகும். கிசோம்பா நடனம், 1970களின் முடிவில் அங்கோலாவில் குடும்ப விருந்து நிகழ்ச்சிகளில் முதன்முதலாக ஆடப்பட்டது. 

இந்நடனம் ஆப்பிக்காவின் *செம்பா* மற்றும் *காம்பஸ்* நடனங்களிலிருந்து சில மாற்றங்களுடன் அங்கோலாவில், 1970 களின் முடிவுகளிலிருந்து குடும்ப நிகழ்ச்சிகளில் ஆடப்படுகிறது. 

ஆப்பிரிக்காவின் கிம் பண்டு மொழியில், *கிசோம்பா* என்பதற்கு *விருந்து நிகழ்ச்சி* எனப்பொருளாகும். ஆண்-பெண் இணைந்து ஆடும் கிசோம்பா நடனம், உலகில் மிகவும் கவர்ச்சியான நடனம் எனப்பெற்றது. 

தற்போது இந்நடனம் போர்த்துக்கல், ஸ்பெயின், செர்பியா, ஐக்கிய இராச்சியம், போலந்து, டென்மார்க், சுவீடன், சுவிட்சர்லாந்து, பெல்ஜியம், லிதுவேனியா முதலான ஐரோப்பிய நாடுகளிலும் மற்றும் எகிப்து, மெக்சிகோ, கனடா, ஐக்கிய அமெரிக்காவில் சில மாற்றங்களுடன் ஆடப்படுகிறது.

வரலாறு
------

காலனிய நாடுகளாக இருந்த ஆப்பிரிக்காவில், ஐரோப்பிய மற்றும் தென் - அமெரிக்கா நாடுகளின் குறிப்பாக அர்ஜெண்டினாவின் பண்பாட்டுத் தாக்கத்தின் விளைவாக, அங்கோலாவின் பாரம்பரிய *செம்பா* போன்ற நடனங்களில் ஆப்பிரிக்க இசையில், ஐரோப்பிய உடலசைவுகளுடன் கலந்த கிசோம்பா போன்ற நடன வகை தோன்றியது.

மேற்கோள்கள்
-----------

1. ↑  உலகிலேயே மிகவும் கவர்ச்சியான கிசோம்பா நடனம் ஆஃபிரிக்காவில் தோன்றியது
2. ↑  Oyebade, Adebayo (2007) (in en). *Culture and Customs of Angola*. Greenwood Publishing Group. பன்னாட்டுத் தரப்புத்தக எண்:9780313331473. .
3. ↑  "What is Kizomba". 2017-06-10 அன்று மூலம் பரணிடப்பட்டது. 2017-12-27 அன்று பார்க்கப்பட்டது.

வெளி இணைப்புகள்
---------------

* கிசோம்பா நடனம் - காணொளி
* கிசோம்பா நடனம் - காணொளி
* கிசோம்பா நடனம் - காணொளி
**புழல் மத்திய சிறைச்சாலை** சென்னை அருகே திருவள்ளூர் மாவட்டத்தில் அமைந்துள்ளது. இது சென்னை நகரில் இருந்து சுமார் 45 கிமீ தொலைவில் உள்ளது. ஆசியாவிலேயே மிகப்பெரிய சிறை வளாகம் என்ற பெயரை புழல் சிறை பெற்றுள்ளது. இது 2006ஆம் ஆண்டிலிருந்து துவங்கப்பட்டது. இந்தச் சிறையில் 3000 கைதிகளை சிறை வைக்கும் வசதி உள்ளது. இந்தச் சிறை வளாகம் சுமார் 212 ஏக்கர் (0.86 கிமீ 2) பரப்பளவில் அமைந்துள்ளது. இது 77.09 கோடி ரூபாய் செலவில் கட்டப்பட்டது. இது 26 நவம்பர் 2006 அன்று தமிழ்நாட்டின் அன்றைய முதல்வர் மு. கருணாநிதியால் தொடக்கி வைக்கப்பட்டது.

கைதிகள்
-------

இந்த சிறை 26 செப்டம்பர் 2006 முதல் செயல்படத் தொடங்கியது. சென்னை மத்திய சிறைச்சாலையில் இருந்து முதல் தொகுதி கைதிகள் திசம்பர் 14 2006 அன்று மாற்றப்பட்டனர். இந்த சிறை 1,250 சிறை கைதிகள், 1250 தண்டனை கைதிகள் மற்றும் 500 பெண் கைதிகளை இருத்துவதர்க்கான வசதிகளை கொண்டுள்ளது.

மேற்கோள்கள்
-----------

1. ↑  "Puzhal Prison Complex a bold bid to redefine concept of jail". 2006-07-10 அன்று மூலம் பரணிடப்பட்டது. 2013-11-04 அன்று பார்க்கப்பட்டது. The Hindu (22 March 2012)
2. ↑

வெளி இணைப்புகள்
---------------

* பரணிடப்பட்டது 2014-02-17 at the வந்தவழி இயந்திரம்
**இரும்பிடர்த் தலையார்** சங்ககாலப் புலவர்களில் ஒருவர். இவர் பாடிய பாடலாகச் சங்கநூல் தொகுப்பில் ஒரே ஒரு பாடல் உள்ளது. அது புறநானூறு நூல் தொகுப்பில் பாடல் எண் 3  ஆக அமைந்துள்ளது. அந்தப் பாடலில் இவர் பாண்டியன் கருங்கை ஒள்வாட் பெரும்பெயர் வழுதி என்பவனுக்குச் சில அறிவுரைகள் கூறியுள்ளார்.

##### புலவர் பெயர் விளக்கம்

பாண்டிய அரசன் கருங்கை ஒள்வாள் பெரும்பெயர் வழுதி யானையின் 'இரும்பிடர்த் தலையிருந்து' மருந்தில் கூற்றம் என்னும் நாட்டுப் பகுதியைக் கைப்பற்றினான் என்று புலவர் தம் பாடலில் குறிப்பிட்டுள்ளார். புலவரின் இயற்பெயர் தெரியாத நிலையில் புறநானூற்றைத் தொகுத்தவர் இப்புலவருக்கு இரும்பிடர்த் தலையார் என்று பெயர் சூட்டியுள்ளார்.

##### செவியறிவுறூஉ என்னும் அறிவுரை

* நிலம் பெயரினும் நின்சொல் பெயரல். ( உன் ஆட்சியே கைமாறுவதாயினும் சொன்னசொல் தவறாதே)
* நின் நசை வேட்கையின் இரவலர் வருவர், அது முன்ன முகத்தின் உணர்ந்து அவர் இன்மை வன்மையைப் பெறுக. (உன்னை நயந்து பொருள் பெறும் நோக்கத்தோடு இரவலர் பலர் வருவர். அவர்களின் முகக் குறிப்பு அறிந்து அவர்களின் வறுமையை நீ போக்க வேண்டும். அவர்கள் வாய்திறந்து கேட்கும் அளவுக்கு வைத்துக்கொள்ளக்கூடாது.

வெளி இணைப்பு
------------

1. ↑  இரும்பிடர்த் தலையார் பாடல் புறநானூறு 3
**விஜய் பாகல்** (*Vijay Baghel*)(பிறப்பு: ஆகத்து 15, 1959) என்பவர் இந்திய அரசியல்வாதி ஆவார். இவர் துர்க் மக்களவையின் நாடாளுமன்ற உறுப்பினர் ஆவார். இவர் பாரதிய ஜனதா கட்சியின் உறுப்பினர் ஆவார்.

அரசியல் வாழ்க்கை
----------------

பாகேல் முதன்முதலில் பிலாய் நகரசபைக்கு 2000ஆம் ஆண்டு சுயேச்சை வேட்பாளராகத் தேர்ந்தெடுக்கப்பட்டார். பின்னர் 2003 சட்டமன்றத் தேர்தலில் தேசியவாத காங்கிரஸ் கட்சியின் வேட்பாளராக பதான் தொகுதியில் போட்டியிட்டார். ஆனால் இந்தப் போட்டியில் பூபேஷ் பாகலிடம் தோல்வியடைந்தார். மீண்டும், 2008 சட்டமன்றத் தேர்தலில் பாஜக வேட்பாளராகப் போட்டியிட்டு , பூபேஷ் பாகலை 7,842 வாக்குகள் வித்தியாசத்தில் தோற்கடித்து வெற்றி பெற்று உள்துறை அமைச்சர் நன்கி ராம் கன்வாரின் நாடாளுமன்றச் செயலாளராக ஆனார். மீண்டும், விஜய் 2013 சட்டமன்றத் தேர்தலில் பூபேஷ் பாகலை எதிர்த்துப் போட்டியிட்டார், ஆனால் இம்முறை தோல்வியடைந்தார். பின்னர் 2019 பொதுத் தேர்தலில், இந்திய நாடாளுமன்ற மக்களவைக்கு இந்தியத் தேசிய காங்கிரசின் பிராதிமா சந்திராகருக்கு எதிராக துர்க் தொகுதியில் போட்டியிட்டு 3,91,978 வாக்குகள் வித்தியாசத்தில் வெற்றி பெற்றார்.

மேற்கோள்கள்
-----------

1. ↑  "List of Chhattisgarh Lok Sabha Election 2019 winners". Zee News. 23 May 2019. 24 May 2019 அன்று பார்க்கப்பட்டது.
2. ↑  "Dropping all MPs pays off for Shah". *Rajendra Sharma*. தி டைம்ஸ் ஆஃப் இந்தியா. 4 June 2019. 17 March 2020 அன்று பார்க்கப்பட்டது.
3. ↑

வெளி இணைப்புகள்
---------------

* இந்திய நாடாளுமன்ற இணையதளத்தில் அதிகாரப்பூர்வ வாழ்க்கை வரலாறு
மடிப்பு மலைகளாக மாறும் படிவுப்பாறைகள் ஆழம்கறைந்த கடலில் தோன்றும். இத்தகைய படிவுப்பாறைகள் யாவும் நிலத்தில் ஆறுகள் அரிக்கப்பட்ட பொருட்கள் படிவதால் தோன்றுபவை ஆகும். அருகிலுள்ள கண்டங்களிலிருந்து அரிக்கப்பட்ட பாறைப் பொருட்கள் கடலின் நீண்டு குறுகிய பள்ளங்களில் படிகின்றன. இந்த நீண்ட பள்ளமே புவிகீழ் வளைவு (Geosyncline) எனப்படுகிறது. 1873ம் ஆண்டில் டானா என்ற புவியியல் அறிஞர் பயன்படுத்தினார். 

டெர்ஷியரி கால தொடக்கத்தில் காணப்பட்ட டெதில் கடல் ஒரு ஜீயோசின்கிளைனாக விளங்கியது. 

புவிகீழ் வளைவிலுள்ள படிவுகள் அழுக்க விசையினால் பக்கங்களில் நெருக்கப்படுவதால் மடித்து மேலெழுந்து மடிப்பு மலைகளாகின்றன. ஆல்ப்ஸ் மற்றும் இமயமலைகள் புவிகீழ் வளைவு படிவுகள் நெருக்கப்பட்டதால்தான் தோன்றியுள்ளன. 

புவிகீழ் வளைவிலுள்ள படிவுகள் கீழ்நோக்கி அழுத்தப்பட்டு படிவுகள் கனமாகவும் காணப்படும்போது மடிப்பு மலைகளின் வேர்கள் என்று அழைக்கப்படுகின்றன. 

புவி அசைவினால் புவிகீழ் வளைவு பள்ளங்கள் ஏற்படுகின்றன. புவிகீழ் வளைவு ஆழமாவதற்க புவி போர்வையிலுள்ள வெப்பச் சலன ஓட்டங்களே காரணம் என்பது ஹோம்ஸ் கொள்கையில் கூறப்பட்டுள்ளது. புவிகீழ் வளைவு காணப்படும் பகுதியில் புவி ஓடு கீழ்நோக்கி வளைவதால் அதில் விரிசல்களும் பிளவுகளும் ஏற்படுகின்றன. இவ்விரிசல்களின் வழியே சில சமயம் மாக்மா கற்குழம்பு வெளியேறுவதால் புவிகீழ் வளைவு படிவுகளில் மணற்பாறை களிமண்பாறை இவற்றோடு லாவா பாறை அடுக்கும் காணப்படுகிறது. அசாதாரணமான தடிப்பு கொண்டவையாக புவிகீழ் வளைவு உள்ளது.
**முட்டம் கலங்கரை விளக்கம்** கன்னியாகுமரி மாவட்டம், முட்டம் கடற்கரையில் அமைந்துள்ள ஒரு கலங்கரை விளக்கம் ஆகும்.
கன்னியாகுமரி மாவட்டத்தில் பல சிறப்பு வாய்ந்த சுற்றிலாதலங்கள் உண்டு. அதில் முக்கியமான ஒன்று முட்டம் கலங்கரை விளக்கம் மற்றும் அழகிய கடற்கரையைக் கொண்டிருப்பதால் இவ்வூர் சுற்றுலாத்தலமாகவும் விளங்குகிறது.

வரலாறு
------

18-ம் நூற்றாண்டில் ஆங்கிலேயர்கள் முட்டத்தில் கலங்கரை விளக்கம் அமைப்பதற்கு இடம் தேர்வு செய்தனர். 1875 -ம் ஆண்டு பணிகள் தொடங்கப்பட்டு 1882 -ம் ஆண்டு முதல் முட்டம் கலங்கரை விளக்கம் செயல்படத் தொடங்கியது. 1910-ம் ஆண்டு ஜனவரி 1-ம் தேதி முறையாக செயல்பட்டது.

அருங்காட்சியகம்
---------------

கன்னியாகுமரி முட்டம் புதிய கடல்சார் அருங்காட்சியகம் மற்றும் புதுப்பிக்கப்பட்ட நூறு ஆண்டுகள் பழமைவாய்ந்த முட்டம் கலங்கரை விளக்கம்.

புகைப்படத்தொகுப்பு
------------------

* வேகமாய் மோதும் அலைகள்வேகமாய் மோதும் அலைகள்
* சிவந்த மண் பிளவுகள்சிவந்த மண் பிளவுகள்
* கலங்கரை விளக்கம்கலங்கரை விளக்கம்
* கடற்கரை பாறைகள்கடற்கரை பாறைகள்
* முட்டம்முட்டம்

மேற்கோள்கள்
-----------

1. ↑  "இயற்கை ஆராதிக்கும் முட்டம்!". *தமிழ சஞ்சிகை*. 18 நவம்பர் 2018. .
2. ↑  "கன்னியாகுமரி முட்டம் புதிய கடல்சார் அருங்காட்சியகம் மற்றும் புதுப்பிக்கப்பட்ட நூறு ஆண்டுகள் பழமைவாய்ந்த முட்டம் கலங்கரை விளக்கம்... படங்கள் - ரா.ராம்குமார்". *விகடன் குழுமம்*. 25 சனவரி 2019. .
**புவான்கரே** (*Poincaré crater*) என்பது சந்திரனின் மேற்பரப்பிலுள்ள கிண்ணக்குழி வடிவிலான ஒரு விண்கல் வீழ் பள்ளமாகும். நிலவின் தெற்கு அரைக்கோளத்தில் பூமியை நோக்காத நிலவின் மறு பக்கத்தில் இப்பள்ளம் காணப்படுகிறது. அடுத்தடுத்த தாக்கங்களால் பெரும்பான்மையான கிண்ணக்குழி அதிகமாக அரிக்கப்பட்டு அதன் அசலான வெளிவிளிம்பு மேற்கு திசையில் கரடுமுரடான எச்சசொச்சங்களுடன் உருக்குலைந்துள்ளது.

முற்றிலும் தேய்ந்து மெலிந்துள்ள கிழக்கு அரைக்கோளத்தின் உட்பரப்பு எரி கற்குழம்பு பாய்ந்து மீண்டும் மறுசீராக்கம் செய்யப்பட்டது போல் காணப்படுகிறது. இந்தத் தரைப்பகுதி அதைச்சூழ்ந்துள்ள நிலப்பகுதியைக் காட்டிலும் கருமையான நிறத்துடன் குறைவான வெண் எகிர்சிதறல் பண்புடன் காணப்படுகிறது. மேலும், இத்தரையின் கிழக்குப் பகுதிக்கு குறுக்காக ஒரு மேடு பள்ளத் தொடரை கீழ்புற வடக்கு – தெற்கில் உருவாக்கியுள்ளது.

புவான்கரே பள்ளத்தின் சுற்றளவு முழுவதும் குறிப்பிடத்தக்க கிண்ணக்குழிகள் இதை அடையாளம் காட்டுகின்றன. வடக்கில் ஆப்மான் பள்ளமும் கிழக்கில் அப்பே மற்றும் எச்சு பள்ளமும் இதைச் சூழ்ந்துள்ளன. நேரடியான மேற்கு திசையில் புவான்கரே பள்ளத்தின் பரிமானங்களுக்கு இணையாக சுவரால் சூழப்பட்ட பிளாங்கு பள்ளம் உள்ளது. 
நிலவில் உள்ள இவ்விரண்டு பள்ளங்களும் போதுமான அளவுக்கு பெரிய அளவினதாகவும் நிலவின் நோக்கு முகத்தில் லூனார் மேர் எனப்படும் சிறிய இருட்டுப் பகுதிகளைக் கொண்டனவாகவும் உள்ளன.

செயற்கைக்கோள் பள்ளங்கள்
-----------------------

சந்திரனின் வரைபடங்கள் மீது விண்கல் வீழ் பள்ளத்தின் மையப் பகுதியில் அப்பே பள்ளத்திற்கு அருகில் புள்ளிகள் வைத்து மாநாட்டின் மூலம் இந்த அம்சங்கள் அடையாளம் காணப்பட்டன.

| புவான்கரே | அட்சரேகை | தீர்க்கரேகை | விட்டம் |
| --- | --- | --- | --- |
| சி | 54.4° தெ | 169.0° கி | 20 கி.மீ |
| ஜே | 59.4° தெ | 168.7° கி | 20 கி.மீ |
| கியூ | 59.3° தெ | 160.9° கி | 26 கி.மீ |
| ஆர் | 60.2° தெ | 155.0° கி | 52 கி.மீ |
| எக்ஸ் | 53.8° தெ | 161.9° கி | 19 கி.மீ |
| இசட் | 53.7° தெ | 164.9° கி | 35 கி.மீ |

உசாத்துணைகள்
------------

* Wood, Chuck (நவம்பர் 21, 2006). "A Basin to Study". Lunar Photo of the Day. 2006-11-28 அன்று பார்க்கப்பட்டது.
* Andersson, L. E.; Whitaker, E. A. (1982). *தேசிய வானூர்தியியல் மற்றும் விண்வெளி நிர்வாகம் (ஐக்கிய அமெரிக்கா) Catalogue of Lunar Nomenclature*. NASA RP-1097.
* Blue, Jennifer (July 25, 2007). "Gazetteer of Planetary Nomenclature". USGS. 2007-08-05 அன்று பார்க்கப்பட்டது.
**லாயூரியோனைட்டு** (*Laurionite*) என்பது PbCl(OH) என்ற மூலக்கூற்று வாய்ப்பாட்டால் விவரிக்கப்படும் ஒரு கனிமம் ஆகும். ஓர் ஈய ஆலைடு கனிமம் என்று இதை வகைப்படுத்துகிறார்கள். நிறமற்றதாகவும் வெண்மைநிறத்திலும் செஞ்சாய்சதுரப் படிகங்களாக இக்கனிமம் உருவாகிறது. பாரா லாயூரியோனைட்டுடன் சேர்ந்து லாயூரியோனைட்டு இருபடிக உருவத்திலும் காணப்படுகிறது. இவ்விரண்டுமே மேட்லாக்கைட்டு கனிமக் குழுவின் உறுப்புனர்களாக உள்ளன. 

1887 ஆம் ஆண்டு கிரீசு நாட்டின் அட்டிகா பிரதேசத்திலுள்ள லாயூரியம் மாவட்டத்தில் முதன்முதலில் லாயூரியோனைட்டு கண்டறியப்பட்டது. லாயூரியம் நகரத்தில் கண்டுபிடிக்கப்பட்ட்தால் கனிமம் இப்பெயரைப் பெற்றது. ஈய தாதுவின் படிவுகளில் ஆக்சிசனேற்ற விளைபொருளாகவும், ஈயத்தைப் பகுதிப்பொருளாகப் பெற்றுள்ள கசடுகள் உப்புநீர் கரைசல்களுடன் வினைபடுவதாலும் லாயூரியோனைட்டு உருவாகிறது பென்போல்டைட்டு, பீல்டுலெரைட்டு பாசுகீனைட்டு, செருசைட்டு, ஆங்கிளசைட்டு போன்ற கனிமங்களுடன் சேர்ந்த நிலையில். பெரும்பாலும் லாயூரியோனைட்டு இயற்கையில் தோன்றுகிறது.

மேற்கோள்கள்
-----------

1. 1 2  Mindat.org
2. 1 2  Handbook of Mineralogy
3. ↑  Webmineral data for laurionite
4. ↑  Mineralienatlas
|  |
| --- |
| பச்சையம் இலைகளுக்குப் பச்சை நிறத்தைக் கொடுப்பதுடன், ஒளித்தொகுப்பில் பயன்படுத்துவதற்கான ஒளியையும் உறிஞ்சுகிறது. |
| தாவர உயிரணுக்களில் உள்ள பச்சையமணிகளில் பச்சையம் உயர் செறிவாகக் காணப்படுகின்றது. |
| Absorption maxima of chlorophylls against the spectrum of white light. |
| SeaWiFS-derived average sea surface **chlorophyll** for the period 1998 to 2006. |

**பச்சையம்** (Chlorophyll - கிரேக்க சொல் மூலம்: *chloros* = பச்சை, *phyllon* = இலை) என்பது தாவரங்கள், பாசி வகைகள், சிலவகை பாக்டீரியாக்கள் ஆகியவற்றிலுள்ள ஒரு பச்சை வர்ண ஒளிச்சேர்க்கை நிறமி ஆகும். ஒளிச்சேர்க்கையின் முதல்படியாக பச்சையத்தின்மீது ஒளி விழுகிறது. இதன் மூலம் அது அயனாக்கம் (ionise) ஆகிறது. இதில் விளையும் வேதியியல் ஆற்றலை ஏ.டி.பி மூலக்கூறுகள் (molecules) உள்வாங்கி, பின்னர் அதைப்பயன்படுத்தி கரியமில வாயுவையும் நீரையும் காபோவைதரேட்டு மற்றும் ஒட்சிசனாக வேதிமாற்றம் செய்கின்றன. மின்காந்த அலை நிறமாலையின் (spectrum) சிவப்பு மற்றும் நீல நிறக்கதிர்களை அதிகம் உள்வாங்குவதால் பச்சையம் பச்சை வண்ணம் கொண்டுள்ளது.

அணு அமைப்பு
-----------

பச்சையம் ஒரு குளோரின் நிறமியாகும். அது ஹீம் போன்ற போர்ஃபிரின் நிறமிகளை ஒத்த அணு அமைப்பைக் கொண்டுள்ளது. குளோரின் வளையத்தின் மத்தியில் ஒரு மெக்னீசியம் அயன் (ion) உள்ளது. பலவகை பக்கச் சங்கிலிகள் இருந்தாலும், பொதுவாக ஒரு நீண்ட ஃபைடில் (phytyl) சங்கிலி இருக்கும். இயற்கையில் இது பல வடிவங்களில் அமைந்துள்ளது:

|  |  |  |  |  |  |
| --- | --- | --- | --- | --- | --- |
|  | பச்சையம் *a* | பச்சையம் *b* | பச்சையம் *c1* | பச்சையம் *c2* | பச்சையம் *d* |
| மூலக்கூறு வேதியியல் வாய்ப்பாடு | C55H72O5N4Mg | C55H70O6N4Mg | C35H30O5N4Mg | C35H28O5N4Mg | C54H70O6N4Mg |
| C3 குழு | -CH=CH2 | -CH=CH2 | -CH=CH2 | -CH=CH2 | -CHO |
| C7 குழு | -CH3 | -CHO | -CH3t | -CH3 | -CH3 |
| C8 குழு | -CH2CH3 | -CH2CH3 | -CH2CH3 | -CH=CH2 | -CH2CH3 |
| C17 குழு | -CH2CH2COO-Phytyl | -CH2CH2COO-Phytyl | -CH=CHCOOH | -CH=CHCOOH | -CH2CH2COO-Phytyl |
| C17-C18 பிணைப்பு | ஒற்றை | ஒற்றை | இரட்டை | இரட்டை | ஒற்றை |
| காணப்படுவது | எங்கும் | பொதுவாக நிலச் செடிகளில் மட்டும் | பல்வேறு பாசிகளில் | பல்வேறு பாசிகளில் | சில சிவப்புப் பாசிகளில் |

|  |  |
| --- | --- |
| பச்சையம் *a*, *b* மற்றும் *d* ன் பொது வரைபடம் | பச்சையம் *c1* மற்றும் *c2* ன் பொது வரைபடம் |

இன்றியமையாமை
------------

பச்சையும் வெண்மையும் கொண்ட இலை ஒன்றிலிருந்து மாவுச் சத்தை நீக்கிவிட்டு அந்த இலையை சிறிது நேரம் வெயிலில் வைத்திருக்க வேண்டும். அதன்பின் அயோடின் கரைசல் கொண்டு ஆய்வு செய்தால் மாவுச் சத்து பச்சையான இடங்களில் மட்டுமே இருப்பதைக் காணலாம். இதன்மூலம் ஒளிச்சேர்க்கைக்கு பச்சையம் இன்றியமையாதது என அறியலாம்.

இவற்றையும் பார்க்கவும்
----------------------

* பசுங்கனிகம்
பச்சைக்குதிரை
பச்சைக்குதிரை தாண்டுதல்
**பச்சைக் குதிரை** ஒரு சிறுவர் விளையாட்டு. வாலிபர்களும் ஒத்த பருவத்தினரோடு இதனை விளையாடுவது உண்டு. பெரும்பாலும் இது நிலா வெளிச்சத்தில் நடைபெறும். 

இந்த விளையாட்டின் முதல் படி பிறருடைய காலைத் தாண்டுவதில் தொடங்கும். அதனால் இந்த விளையாட்டுக்குக் கால்தாண்டி விளையாட்டு என்னும் பெயரும் உண்டு.

கால்தாண்டி
----------

குனிந்திருப்பவர் படிப்படியாக தன் நிலையை உயர்த்துவார். இதனால் தாண்டுவோர் தாண்ட வேண்டிய உயரம் கூடிக் கொண்டே போகும். 

1. ஒருகால் பாதம்,
2. ஒன்றின் மேல் ஒன்றாக இரண்டுகால் பாதம்,
3. இரண்டு பாத உயரத்தின் மேல் ஒரு சாண்,
4. இரண்டு பாத உயரத்தின் மேல் இரண்டு சாண்

எனக் கால்தாண்டியின் உயரம் உயர்ந்துகொண்டே போகும்.

ஆள்-தாண்டல்
-----------

கால் தாண்டலுக்குப்பின் ஆள்-தாண்டல். நடைபெறும். இதில் குனிந்துகொண்டு நிற்பவரை அவர் முதுகில் கையை ஊன்றித் தாண்டவேண்டும். 

* குனிந்துகொண்டு நிற்பவர் தலையைத் தொங்க விட்டுக்கொண்டு குனிந்திருக்க வேண்டும். அப்படிக் குனியாவிட்டால் தலையை வெட்டி நாய்க்குப் போடு என்று சொல்லித் தலையைத் தட்டிக் குனியச் செய்வர்.
* தாண்டுபவர் தன் இரு கால்களையும் அகற்றி ஒருகால் அவரது தலையையும் மற்றொருகால் அவரது இடுப்பையும் தாண்டி வருமாறு தாண்டுவர்.தாண்டுவர் ஓடிவந்து தாண்ட இயலாது. குனிபவர் கைகளால் ஒரு பாவம் (4 முழம்) இடைவெளியில் அடுத்தவர் நிற்பார்.

1. கால்-கட்டைவிரலைப் பிடித்துக்கொண்டு நிற்றல்,
2. கணுக்காலைப் பிடித்துக்கொண்டு நிற்றல் (கரண்டை),
3. முழங்காலைப் பிடித்துக்கொண்டு நிற்றல் (மோளி),
4. துடையைப் பிடித்துக்கொண்டு நிற்றல்,
5. கைகளைக் கட்டிக்கொண்டு அல்லது கும்பிட்டுக்கொண்டு குனிந்து நிற்றல்

என ஆள்-தாண்டியின் உயரம் படிப்படியாக உயரும்.

குனிதல்
-------

தாண்டுபவர் தான் தாண்டி முடித்த பின்னர் பிறர் தாண்டுவதற்காக முறைப்படி அமர்ந்தகொள்ளவேண்டும், அல்லது குனிந்துகொள்ளவேண்டும். இதனால் எல்லாரும் எல்லாரையும் தாண்டியாகவேண்டிய கட்டாய நிலை உண்டாகும்.

தவறியவர்
--------

ஒருவர் எந்த நிலையில் யாரைத் தாண்டு இயலவில்லையோ அந்த நிலையிலிருந்து தன் தாண்டும் வாய்ப்பை இழப்பார். எனிலும் அவர் பிறர் தாண்டுவதற்குக் குதிரை ஆகி நிற்க வேண்டியது கட்டாயம்.

எல்லாத் தாண்டுதலும் முடிந்தபின் மறு ஆட்டம் தொடங்கும்.

இவற்றையும் பார்க்கவும்
----------------------

* தமிழர் விளையாட்டுகள் (அண்மைய காலம்)

கருவிநூல்
---------

* ஞா.தேவநேயப் பாவாணர், தமிழர் விளையாட்டுக்கள், சைவ சித்தாந்த நூற்பதிப்புக் கழக வெளியீடு, 1954
* இரா.பாலசுப்பிரமணியம், தமிழர் நாட்டு விளையாட்டுகள், உலகத் தமிழாராய்ச்சி நிறுவன வெளியீடு, 1980
* கி. ராஜநாராயணன், வட்டார வழக்குச்சொல் அகராதி, ராஜபவனம், இடைச்செவல் வெளியீடு, 1982.
**பார்க்கின்சனின் அற்பப் பொருள் விதி** (*Parkinson's law of triviality*) என்பது 1957-ம் ஆண்டு நார்த்கோட் பார்க்கின்சன், உப்பு பெறாத (தேவையற்ற) காரியங்களுக்கு அதிக முக்கியத்துவம் கொடுப்பது குறித்து வெளியிட்ட விதியாகும். எடுத்துக்காட்டிற்கு, ஒரு ஊருக்கு அணு உலை வருகிறது என்றால், அந்த அணு உலை பற்றி பேசும் நேரத்தைக் காட்டிலும் அந்த அணு உலையில் உள்ள மிதிவண்டி நிறுத்துமிடத்திற்கு என்ன நிற வண்ணம் அடிக்கலாம் என்று தான் அதிகம் நேரம் விவாதிப்பார்களாம். ஏன் என்றால், எல்லாருக்கும் அணு உலை நுட்பம் தெரியாது. ஆனால், வண்ணம் அடிப்பது பற்றி எல்லாராலும் கருத்து சொல்ல முடியும்.

இந்த விதி மென்பொருள் மேம்பாடு மற்றும் பிற நடவடிக்கைகளில் பயன்படுத்தப்படும்..

உசாத்துணை
---------

1. ↑  Parkinson, C. Northcote (1958). *Parkinson's Law, or the Pursuit of Progress*. John Murray. பன்னாட்டுத் தரப்புத்தக எண்:0140091076.
2. ↑  Kamp, Poul-Henning (2 October 1999). "Why Should I Care What Color the Bikeshed Is?". *Frequently Asked Questions for FreeBSD 7.X, 8.X, and 9.X*. FreeBSD. 31 July 2012 அன்று பார்க்கப்பட்டது.

வெளி இணைப்புகள்
---------------

* "Why Should I Care What Color the Bikeshed Is?" (FreeBSD FAQ)
* Hacker Culture: Who was Brett Glass as named in the original "bikeshed" email? – Quora
முட்டம் இரணியல் சாலை 8.2 ° N 77.3 ° E இல் அமைந்துள்ளது. இது சராசரியாக 10 மீட்டர் (32 அடி) உயரத்தில் உள்ளது. இது திங்கள் நகருக்கு அருகில் உள்ளது.

முட்டம் இரணியல் சாலை ஒரு சிறிய குடியிருப்பு பகுதியாகும். இது சுமார் 3 கிமீ² பரப்பளவில் அமைந்துள்ளது. இது வடக்கே தால்குளம் மற்றும் கிழக்கில் வில்லுகுறிக்கும் இடையே அமைந்துள்ளது. குளச்சல் துறைமுகத்திலிருந்து 7 கி.மீ. தொலைவில் அமைந்துள்ளது. சுமார் 32 கி.மீ. தொலைவில் பத்மநாபபுரம் அரண்மனை (திருவாங்கூர் தலைநகரம்)அமைந்துள்ளது. 1745-இல், தலைநகர் பத்மநாபபுரம் இருந்து திருவனந்தபுரத்துக்கு மாற்றப்பட்டது. திருவனந்தபுரம் சர்வதேச விமான நிலையம் 72 கி.மீ. தொலைவில் உள்ளது. இரணியல் இரயில் நிலையம் இந்த நகரத்திற்கு உதவுகிறது. நாகர்கோவில், முட்டம், தக்கலை மற்றும் குளச்சல் ஆகிய இடங்களிலிருந்து முட்டம் இரணியல் சாலைக்கு செல்லலாம். முட்டம் இரணியல் சாலை தெருக்களில், விளையாட்டு குழுக்கள், கோயில்கள், பள்ளிகள் போன்றவை உள்ளன.

விளக்கப்படங்கள்
---------------

2010 இந்திய மக்கள்தொகை கணக்கெடுப்பின்படி 3,230 மக்கள் இங்கு வசிக்கின்றனர். இவர்களில் 50% ஆண்கள் மற்றும் 50% பெண்கள் உள்ளனர். முட்டம் இரணியல் சாலையின் சராசரியான கல்வியறிவு விகிதம் 82%, தேசிய சராசரிக் கல்வியறிவை விட 59.5% அதிகமாக உள்ளது. ஆண் கல்வியறிவு 84% மற்றும் பெண் எழுத்தறிவு 80% ஆகும். இரணியல் மக்கள் தொகையில் 6 வயதுக்குட்பட்டோர் 9% ஆவர்.

மேற்கோள்கள்
-----------
**நிலா சார்ந்த நிலவியல் காலஅளவுகோல்** (*lunar geological timescale*) என்பது புவியினுடைய நிலாவின் வரலாற்றை ஐந்து காலங்களாக பிரிப்பது ஆகும். அவை கோப்பர்நிக்கசு, ஏராதொச்தேணியம், இம்பிரியக் காலம் (ஆரம்ப கால இம்பிரியன் மற்றும் இறுதி கால இம்பிரியன்) நெக்டாரியன் மற்றும் நெக்டாரியனுக்கு முன்பான காலம் என ஐந்து காலங்கள் ஆகும். இந்தக் காலங்கள் புவியின் நிலவில், ஏற்பட்ட பெரிய மோதல்களின் விளைவால் நிலவின் தரைப்பகுதியில் தோன்றிய மாற்றங்களை வைத்து பிரிக்கப்பட்டுள்ளது.

இற்றைக்கு மில்லியன் ஆண்டுகளுக்கு முன்பு
நிலவின் பெரிய விண்கல் வீழ் பள்ளங்கள் போன்ற பள்ளங்களில் நிகழ்ந்த நிலப்பரப்பு மாற்றங்களை விளக்க இந்த காலங்கள் உதவுகிறது. இதன் கால கட்டத்தின் முழுமையான வயது நிலவில் எடுக்கப்பட்ட மாதிரிகளில் கதிரியக்கக் காலமதிப்பீடு செய்வதன் மூலம் அறியப்படுகிறது. ஆனால் இந்த மாதிரிகள் நிலவின் மேற்பரப்பில் உடையது என்பதால் அதிலிருந்து பெறப்பட்ட மாதிரிகளில் கதிரியக்கப் பகுப்பாய்வு செய்வது சரியாக இருக்காது எனவும், நிலவைத் தோண்டி ஆழ்பரப்பில் மாதிரிகளை எடுத்து அதில் பகுப்பாய்வு செய்ய வேண்டும் என விவாதம் நடைபெற்றுக் கொண்டிருக்கிறது.

உசாத்துணைகள்
------------

* Martel, L.M.V. (September 28, 2004). "Lunar Crater Rays Point to a New Lunar Time Scale". Planetary Science Research Discoveries.
**கிசுகோ***(ஆங்கிலம்:Kisko இந்தி: किसको )* இந்தியாவின் யார்க்கண்டு மாநிலம், லோகர்தக்கா மாவட்டத்திலுள்ள ஒரு நிர்வாக வட்டாரமாகும்.

மக்கள் தொகையியல்
----------------

லோகர்தக்கா மாவட்டத்தின் கிழக்கு மண்டலத்தில் 65 கிராமங்களை உள்ளடக்கிய 14 கிராம பஞ்சாயத்துகள் கொண்டதாக கிசுகோ வட்டாரம் அமைந்துள்ளது. இவ்வட்டாரத்தின் மொத்த மக்கள் தொகை 83922 நபர்கள் ஆகும். இம்மக்கள் தொகையில் 41,989 நபர்கள் ஆண்களாகவும், 41,933 நபர்கள் பெண்களாகவும் உள்ளனர். 6 வயதுக்கு கீழுள்ளவர்களாக 14,568 சிறுவர்கள் இங்கு வாழ்கின்றனர்.

மொழிகள்
-------

ஆசுத்ரோ-ஆசிய மொழிக் குடும்பத்தைச் சேர்ந்த இந்திய மொழியான அசுரி மொழி உள்ளிட்ட மொழிகளை 17000 நபர்கள் பேசுகின்றனர். இந்தோ ஆரிய மொழிக்குடும்பத்தைச் சேர்ந்த வட இந்திய மொழியான போச்புரி மொழியை 40 000 000 நபர்கள் பேசுகின்றனர். தேவநாகரி மற்றும் கைத்தி எழுத்துகள் இரண்டையும் இவர்கள் எழுதினர். 
வட்டாரத்தின் மையப்பகுதியில் கிசுகோ பசார் என்ற ஒரு சிறிய சந்தை வணிக சேவையை வழங்குகிறது.

மேற்கோள்கள்
-----------

1. ↑   "Asuri: A language of India". *Ethnologue: Languages of the World* (16th). (2009). Ed. M. Paul Lewis. Dallas, Texas: SIL International. அணுகப்பட்டது 2011-09-28.
2. ↑   "Bhojpuri: A language of India". *Ethnologue: Languages of the World* (16th). (2009). Ed. M. Paul Lewis. Dallas, Texas: SIL International. அணுகப்பட்டது 2011-09-30.